संगमा ने पत्रकारों से चर्चा करते हुए भाजपा के समर्थन के लिए उनका आभार व्यक्त किया है और आशा व्यक्त की है कि ममता बनर्जी का समर्थन भी उन्हें मिल जाएगा.उन्होंने कहा, "दो ताकतवर मुख्यमंत्रियों ने मेरा नाम राष्ट्रपति पद के उम्मीदवार के रुप में प्रस्तावित किया और मैं इसके लिए उनका आभारी हूँ."पीए संगमा ने राष्ट्रपति चुनाव लड़ने के लिए राष्ट्रवादी कांग्रेस पार्टी (एनसीपी) से इस्तीफ़ा दे दिया है और मेघालय विधानसभा की सदस्यता भी छोड़ दी है.ऐसा दिखता है कि संगमा और यूपीए के उम्मीदवार प्रणब मुखर्जी के बीच राष्ट्रपति पद के लिए सीधा मुक़ाबला होगा. उन्होंने कहा कि एनडीए के घटक दलों अकाली दल, जेएमएम और छोटे दलों ने उनसे संपर्क करके समर्थन का वादा किया है.पीए संगमा ने कहा कि वे जल्दी ही देश के दौरे पर जाएँगे और एनडीए और यूपीए दोनों ही गठबंधनों के दलों से समर्थन मांगेंगे.इस सवाल पर कि जब एनडीए के घटक दल पूरी तरह से उनके साथ नहीं हैं और यूपीए को अतिरिक्त समर्थन भी मिल रहा है वे अपनी जीत के लिए वोट कहाँ से जुटाने की उम्मीद कर रहे हैं, उन्होंने कहा, "संविधान के अनुच्छेद 55 की उपधारा तीन के तहत राष्ट्रपति चुनाव के लिए मतदान गोपनीय होता है. इसलिए मैं उम्मीद कर रहा हूँ कि पार्टी लाइन से ऊपर उठकर लोग मुझे मत देंगे."ममता बनर्जी से समर्थन के सवाल पर उन्होंने कहा कि ममता बनर्जी से उनकी बात हुई थी और उस वक़्त वे एपीजे अब्दुल कलाम का समर्थन कर रही थीं लेकिन अब जब कलाम हट चुके हैं तो उन्हें उम्मीद है कि ममता उनका समर्थन करेंगीं.उन्होंने कहा कि वे सभी दलों से अपील कर रहे हैं कि वे उन्हें समर्थन दें.